**Udkast til vedtægter**

**for**

**X-købing Baptistkirkes Børne- og Ungdomsforening**

**§ 1: Navn og Hjemsted**

Foreningens navn er XXXX. Foreningen er stiftet den X/X og har hjemsted i XX kommune. Foreningen er medlem af Baptisternes Børne- og Ungdomsforbund (BBU).

Kommentar: Her er det vigtigt, at I som forening finder et navn, og får noteret, hvor I har hjemsted – altså i hvilken kommune, jeres arbejde tager sit udspring. Derudover er det normalt i sådan en bestemmelse, man tilkendegiver, at man er medlem af BBU.

**§ 2: Foreningens formål**

Foreningens formål er at formidle det kristne budskab til børn og unge samt at fremme et kristent kammeratskab.

Kommentar: En forening skal have et formål – der må jo være en ide med, at I laver en forening. Sørg for at formulere et godt formål, som dækker de aktiviteter, I ønsker at have. Vil I lave en forening, som fx har både børne- og ungdomsarbejde og evt. musikarbejde, er det vigtigt, at jeres formålsparagraf også rummer både alle tre typer arbejde.

**§ 3: Medlemskab**

Som medlemmer kan optages enhver, der tilslutter sig foreningens formål, og ønsker at engagere sig i foreningens arbejde. Der er ingen aldersgrænser.

Kommentar: Det er vigtigt, at I tager stilling til, hvem der kan blive medlem. Ønsker I at operere med flere typer medlemskab (som fx ”aktive” medlemmer og støttemedlemmer), er det en god ide at skrive det ind i en sådan bestemmelse. Denne bestemmelse kan evt. kombineres med det nedenfor skitserede om indmeldelse og udmeldelse.

**§ 4: Indmeldelse / udmeldelse**

Indmeldelse og udmeldelse sker efter henvendelse til foreningens bestyrelse.

Kommentar: Det skal diskuteres, hvem der i foreningen skal sørge for medlemskartoteker osv. Det er naturligt, at det er foreningens kasserer. I skal diskutere/undersøge, om der i jeres kommune er et krav om indmeldelse på en underskrevet blanket.

**§ 5: Kontingent**

Kontingentet fastsættes af generalforsamlingen.

Kommentar: Kontingentet skal som minimum udgøre 75 kroner pr. medlem.

**§ 6: Udelukkelse og eksklusion**

Kommentar: Vi har normalt ikke tradition for udelukkelse og eksklusion i BBU-foreninger. Derfor vil vi ikke anbefale en sådan bestemmelse i foreningens vedtægter. Som kristen børne- og ungdomsorganisation ønsker vi at opretholde et rummeligt miljø, men mener dog ikke, vi skal lukke øjnene for, at visse medlemmer ikke kan indordne sig. Skulle man dog alligevel ønske en sådan bestemmelse kan følgende være et forslag:

”Et medlem kan udelukkes midlertidigt eller permanent, såfremt vedkommende handler til skade for foreningen eller ikke opfylder sine medlemsforpligtigelser. I sager om eksklusion har medlemmet krav på at få afgørelsen prøvet ved førstkommende generalforsamling.”

**§ 7: Generalforsamling**

Foreningens højeste myndighed er generalforsamlingen. Ordinær generalforsamling afholdes én gang årlig.

Indkaldelse til generalforsamling skal ske med 4 ugers varsel med angivelse af dagsorden og evt. indkomne forslag.

Forslag som ønskes behandlet på den ordinære generalforsamling skal være indsendt skriftligt til bestyrelsen senest 2 uger før generalforsamlingens afholdelse.

Generalforsamlingen er åben for alle. Stemmeret har alle medlemmer.

Kommentar: Det er vigtigt i denne bestemmelse at fastslå, at generalforsamlingen er foreningens højeste myndighed.

Der skal også fastsættes en frist for, hvordan generalforsamlingen indkaldes, samt hvem der kan deltage i generalforsamlingen – og hvem, der har stemmeret.

**§ 8: Dagsorden**

Dagsorden for den ordinære generalforsamling skal mindst omfatte følgende punkter:

1. Valg af dirigent og referent
2. Bestyrelsens beretning
3. Forelæggelse af regnskab til godkendelse
4. Forelæggelse af bestyrelsens budgetforslag til godkendelse
5. Fastsættelse af kontingent
6. Behandling af indkomne forslag
7. Valg af formand, kasserer, sekretær, øvrige bestyrelsesmedlemmer, revisor
8. Eventuelt

Beslutninger og valg sker ved simpelt flertal.

Der udfærdiges et referat over generalforsamlingens beslutninger der godkendes og underskrives af dirigent og formand.

Kommentar: Disse punkter til dagsordenen er obligatoriske.

**§ 9 Ekstraordinær generalforsamling**

Ekstraordinær generalforsamling kan til enhver tid indkaldes af bestyrelsen og skal indkaldes, når mindst en femtedel af foreningens stemmeberettigede medlemmer skriftligt over for bestyrelsen fremsætter ønske herom med en angivelse af det emne, som ønskes behandlet.

Kommentar: Denne bestemmelse er rigtig vigtig at få med. I kan diskutere, hvem der kan indkalde til ekstraordinær generalforsamling – og også hvordan medlemmer af en forening kan fremkalde en ekstraordinær generalforsamling.

**§ 10: Bestyrelsen**

Bestyrelsen er foreningens daglige ledelse og repræsenterer foreningen i alle forhold.

Valgbar til bestyrelsen er medlemmer.

Halvdelen af bestyrelsen er på valg i ulige år, resten i lige år.

Valg sker ved simpelt flertal.

Generalforsamlingen fastsætter hvor mange medlemmer der skal være i bestyrelsen. Der skal dog som minimum være formand, kasserer og sekretær.

Bestyrelsen er kun beslutningsdygtig, når mindst halvdelen af bestyrelsen, herunder formanden eller næstformanden er til stede. Der føres protokol over bestyrelsens beslutninger.

Kommentar: Her er rigtig mange ting, I skal tage stilling til. Først og fremmest ang. bestyrelsens sammensætning. I kan i jeres vedtægter fastslå, hvor mange medlemmer bestyrelsen skal have, men I kan også som nævnt ovenfor fastsætte det på generalforsamlingen.

**§ 11: Regnskab**

Foreningens regnskabsår er kalenderåret. Før generalforsamlingen skal regnskabet have været forelagt revisor til påtegning.

Kommentar: En revisor kan fx være menighedens revisor, ellers kan I vælge en revisor blandt medlemmerne. Hvis I vælger en revisor blandt medlemmerne, kan I indføje en bestemmelse som gengivet i § 12 nedenfor. Vælger I menighedens revisor, er den bestemmelse overflødig..

**§ 12: Revision**

Foreningen vælger hvert år på generalforsamlingen revisor som før generalforsamlingen gennemgår regnskabet og påser beholdningerne er til stede. Regnskabet påføres revisors påtegning.

**§ 12: Tegning og hæftelse**

Foreningen tegnes af formanden. Ved økonomiske forpligtelser over XX kr kræves dog underskrift af formand og næstformand / kasserer i forening. Køb, salg eller pantsætning af fast ejendom samt større låneoptagning skal godkendes af generalforsamlingen.

Der påhviler ikke foreningens medlemmer nogen personlig hæftelse for de forpligtigelser som påhviler foreningen.

Kommentar: Alt dette skal med i jeres vedtægter. I bør dog overveje, hvor stor et beløb der skal til, før formanden ikke skriver under alene. I kan også vælge, at foreningen tegnes af fx formand og kasserer i forening. Det kan også diskuteres.

**§ 13: Vedtægtsændring**

Vedtægtsændring kan kun finde sted på generalforsamlingen, og kun såfremt 2/3 af de fremmødte stemmeberettigede stemmer herfor.

Kommentar: Skal også med – I kan evt. diskutere, hvordan det kvalificerede flertal skal være.2/3 er ganske normalt.

**§ 14: Opløsning**

Opløsning af foreningen kan kun finde sted ved to på hinanden følgende generalforsamlinger, med mindst 14 dages mellemrum.

Dersom foreningen opløses tilfalder alle aktiver XXXXX.

Kommentar: Denne bestemmelse skal også med. Det er også vigtigt at finde ud af, hvem der skal modtage jeres aktiver, hvis foreningen opløses. Nogle kommuner har faste regler for det, som skal følges.

Godkendt på generalforsamlingen den XXXX

Dirigent:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Formand:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_